1.A levegőminőségi kihívás

Az Európai Unió (EU), valamint a nemzeti, regionális és helyi hatóságok közös erőfeszítéseinek köszönhetően az utóbbi évtizedekben javult az EU levegőminősége. Ennek eredményeként 2000 óta az uniós GDP 32 %-kal emelkedett, míg a fő légszennyező anyagok kibocsátásai szennyező anyagtól függően 10 % és 70 % közötti mértékben csökkentek.

Sok tagállamban azonban az uniós polgárok életminőségét továbbra is akadályozza az, hogy a levegőminőségi szabványok előírásai még mindig nem teljesültek. A helyzet különösen súlyos a városi területeken, ahol az európaiak többsége él.

A légszennyezés krónikus és súlyos betegségeket, például asztmát, szív- és érrendszeri problémákat és tüdőrákot okoz. Az Egészségügyi Világszervezet legfrissebb adatai szerint a légszennyezési szintek a világ számos részén továbbra is veszélyesen magasak, így 10-ből 9 ember a szennyező anyagok magas szintjét tartalmazó levegőt szív be. Az Unióban továbbra is a légszennyezés jelenti a korai elhalálozások első számú környezeti okát; a becslések szerint emiatt évente több mint 400 000 ember hal meg idő előtt . Ez pedig az egészséggel kapcsolatos magas külső költségek miatt sokba kerül a társadalomnak.

A légszennyezésre nagy közfigyelem irányul, és a polgárok intézkedéseket várnak a hatóságoktól. Az uniós környezetvédelem egy nemrégiben lezajlott közvélemény-kutatása szerint a klímaváltozás után a légszennyezés aggasztja leginkább a polgárokat. Jogos elvárásuk, hogy minden szinten hatékony lépések történjenek a légszennyezés csökkentése és az abból adódó káros hatásokkal szembeni védelem céljából.

Ennek kezelésére az EU kitűzte – a tagállamok és az Európai Parlament által elfogadott jogszabályok útján – az olyan levegőminőségi szintek elérésének célját, amelyek sem káros hatásokat, sem kockázatokat nem jelentenek az emberi egészségre és a környezetre. E célkitűzés elérése érdekében a hatékony levegőminőségi politikák globális, európai, nemzeti és helyi szintű fellépést és együttműködést tesznek szükségessé.

A szubszidiaritás elve szerint a megvalósítás főleg az egyedi igényekhez és körülményekhez szabott nemzeti, regionális és helyi intézkedésekre támaszkodik.

E közlemény meghatározza a célok teljesítéséhez szükséges tagállami lépéseket támogató és elősegítő széles körű uniós politikai erőfeszítéseket, valamint a végrehajtási intézkedést annak biztosításához, hogy az egész Unióban elérhető és fenntartható legyen a tiszta levegőt minden európainak közös célkitűzése.

2.Az uniós tiszta levegő politika

Az EU évtizedek óta dolgozik a levegőminőség javításán a káros anyagok légköri kibocsátásainak visszaszorítása, az üzemanyagok minőségének javítása, valamint a környezetvédelmi követelményeknek a közlekedési, ipari és energiaágazatba való beépítése útján. Olyan alacsony légszennyezési szintek elérése a cél, amelyek minimálisra csökkentik az emberi egészségre és a környezetre gyakorolt káros hatásokat az Unió területén. A légszennyezésnek nemzeti határokon átnyúló hatása van, ezért fontos az uniós szintű koordináció. Az uniós jog a tagállamokra hagyja az uniós szinten elfogadott határértékek betartásához szükséges eszközök megválasztását. A belső piac hatékony működésének biztosításához a fő szennyezési forrásoknál uniós szintű szabványokat alkalmaznak.

A 2013. évi Tiszta levegőt Európának program újból megerősítette a meglévő levegőminőségi előírások maradéktalan betartásának mielőbbi megvalósítási célját, és célkitűzéseket határozott meg 2020-ra és 2030-ra. Ennek megfelelően az uniós politikai erőfeszítések három fő pilléren alapulnak.

Az első pillért alkotó környezeti levegőminőségi előírásokat a környezeti levegő minőségéről szóló irányelvek rögzítik a talajközeli ózon, szálló por, nitrogén-oxidok, veszélyes nehézfémek és több más szennyező anyag tekintetében. E levegőminőségi előírásokat saját területén minden tagállamnak el kellett érnie – a szennyező anyagtól függően – 2005-től vagy 2010-től kezdve. Az előírt határértékek túllépése esetén a tagállamok kötelesek levegőminőségi terveket elfogadni olyan intézkedésekkel, amelyek biztosítják, hogy a túllépés időtartama a lehető legrövidebb ideig tartson.

A második pillérnek számító nemzeti kibocsátás-csökkentési célokat a nemzeti kibocsátási határértékekről szóló irányelv határozta meg az országhatárokon átterjedő legfontosabb légszennyező anyagokhoz: kén-dioxidok, nitrogén-oxidok, ammónia, illékony szerves vegyületek és szálló por. Egy közelmúltbeli felülvizsgálat a nemzeti kibocsátási határértékeket 2020-ra és 2030-ra elérendő új határértékekkel és egy újabb szennyező anyaggal, a finom szálló porral (PM2,5) egészítette ki. 2019-ig a tagállamoknak nemzeti levegőszennyezés-csökkentési programot kell készíteniük nemzeti kibocsátás-csökkentési kötelezettségeik teljesítése érdekében.

A harmadik pillért a fő szennyezési forrásokhoz tartozó kibocsátási előírások alkotják a járművek és hajók kibocsátásától kezdve egészen az energetikai és ipari kibocsátásokig. Ezeket az előírásokat uniós szinten rögzítik az ipari kibocsátásokról, az erőművek, a járművek és a közlekedési üzemanyagok kibocsátásairól, valamint a termékek energiateljesítményéről szóló jogszabályok.

A 2015. évi gépjármű-kibocsátási botrányt követő, a valós vezetési feltételek melletti kibocsátásra vonatkozó szabályozási csomag bevezetése is a légszennyező anyagok kibocsátási előírásainak megfelelő alkalmazását és a típusjóváhagyási előírások betartatását célozza. A csomag nitrogén-oxidok és szálló por kibocsátások vizsgálatait, valamint a használatban lévő járművek megfelelőségére vonatkozó új szabályokat tartalmazza a már üzemben lévő járművek vizsgálatának javításához. A május 3-án elfogadott legújabb változtatások célja tovább csökkenteni a valós vezetési feltételek melletti kibocsátások technikai bizonytalanságát, fokozni a már forgalomban lévő járművek kibocsátásának ellenőrzését, illetve bevezetni a független és akkreditált harmadik felek által végzett vizsgálatokat. Emellett 2017 szeptembere óta a könnyű haszongépjárművek új típusainál új típusjóváhagyási laborvizsgálati eljárást alkalmaznak, amely jobban közelít a valós vezetési körülményekhez.

Az Európai Bizottság által a személygépkocsikhoz és haszongépjárművekhez javasolt új CO2-kibocsátási előírások célja a gyártók segítése abban, hogy folytassák az innovációt és hogy lényegesen több alacsony és nulla kibocsátású járművet dobjanak piacra. A harmadik mobilitási csomag részeként az új nehézgépjárművek CO2-kibocsátási előírásaira vonatkozóan az Európai Bizottság által benyújtott első jogalkotási javaslat várhatóan hosszú távú közvetett hatást gyakorol majd a levegőminőségre azzal, hogy tovább javítja az üzemanyag-hatékonyságot és az üvegházhatásúgáz-kibocsátást e szegmensben, valamint ösztönzi az alacsony és nulla kibocsátású nehézgépjárművek, például buszok megjelenését a piacon, amivel pozitív dominóhatást érhet el a légszennyező anyagok kibocsátása terén.

Az EU emellett egész Európában védi a dolgozók egészségét és biztonságát a munkahelyi levegőminőség minimumkövetelményeit megállapító jogszabályával, amely több veszélyes vegyi anyag foglalkozási expozíciós határértékének megállapítását is tartalmazza. A rákkeltő anyagokról és mutagénekről szóló irányelv módosítását célzó javaslatainak sorával ez a Bizottság különösen aktív volt azon határértékek meghatározásában, amelyek dolgozók millióinak biztosítanak nagyobb védelmet a legpusztítóbb munkahelyi betegséggel, a foglalkozási eredetű rákkal szemben.

3.Példák a légszennyezést csökkentő intézkedésekre

Az évek során uniós, tagállami és helyi szinteken végzett különböző intézkedéscsoportokkal sikerült csökkenteni a légszennyező anyagok kibocsátását, többek között nagy égetőművek, ipari létesítmények és közlekedési alkalmazások, például közúti járművek esetében (pl. az üzemanyag-minőség javításán és az egymást követő EURO kibocsátási előírásokon keresztül). Ez is mutatja, hogy léteznek költséghatékony megoldások, amelyek támogatják az innovációt és kedvező nettó hatást gyakorolnak az Unió versenyképességére, az Európai Bizottság fenntartható növekedésre és munkahelyteremtésre vonatkozó tágabb prioritásaival összhangban.